Валеры Гапееў

**Валеры Мікалаевіч Гапееў** ( 1963, Восаў, Рагачоўскі раён, Гомельская вобласьць, цяпер Беларусь) — беларускі пісьменьнік і журналіст.

Аўтар 12 кніг, у тым ліку 4-х раманаў. Ляўрэат 4 літаратурных прэміяў: прэміі Калесьніка (2007) за кнігу апавяданьняў «Пастка на рыцара» (2002), «Залаты апостраф» (2016), Мядовай прэміі (2017) і прэміі Цёткі (2018) за раман «Мая мілая ведзьма».

## Жыцьцяпіс
Нарадзіўся ў сялянскай сям’і. Вучыўся ў Балатнянскай сярэдняй школе Рагачоўскага раёну (Беларуская ССР). Скончыў Менскі электратэхнікум сувязі па спэцыяльнасьці «радыёсувязь і радыёвяшчаньне». Працаваў майстрам у Балхаскай вучэльні ў Казаcкай ССР (Карагандзінская вобласьць). У 1982—1984 гадох служыў у Савецкім войску. Пазьней працаваў наладнікам на менскім заводзе «Інтэграл». У 1989 годзе ў шлюбе нарадзіўся сын. У 1992 годзе пераехаў зь сям’ёй у Івацэвічы (Берасьцейская вобласьць), дзе працаваў токарам, апэратарам станкоў зь лічбавым праграмным кіраваньнем (ЛПК) і інжынэрам на заводзе. Адначасна пачаў пісаць прозу. У газэтах друкаваў сатырычных гумарэскі. Працаваў пазаштатным карэспандэнтам у раённай газэце «Івацэвіцкі весьнік». У 1995 годзе выдаў апавяданьне «Абсалютнае жаданьне» у часопісе «Маладосьць» і быў запрошаны на працу карэспандэнтам у новаствораную «Газэту Ўладзімера Кудзінава».

У 1997 годзе перайшоў на штатную працу ў раённую газэту «Івацэвіцкі весьнік», дзе стаў загаднікам аддзелу, а затым адказным сакратаром рэдакцыі. У 1998 годзе ў шлюбе нарадзілася дачка. Уступіў у Саюз журналістаў Беларусі. У 2002 годзе падрыхтаваў кнігу апавяданьняў для падлеткаў «Пастка на рыцара», якая выйшла ў выдавецтве «Юнацтва» і была ўганараваная ў 2007 годзе Берасьцейская абласной літаратурнай прэміяй імя Ўладзімера Калесьніка. Частка апавяданьняў пабачыла сьвет раней у часопісах «Бярозка» і «Першацьвет». Друкаваўся ў часопісе «Полымя». У 2006 годзе стварыў сайт «Івацэвіцкі край», які штодня наведвала звыш 300 чалавек.

У сьнежні 2006 году ўступіў у Саюз пісьменьнікаў Беларусі (СПБ). У 2007 годзе ў часопісе «Маладосьць» пабачыла сьвет аповесьць «Ведзьміна тоня», якая ў 2012 годзе выйшла асобнай кнігай. У 2010 годзе выйшла 2-я кніга прозы «Ўрокі першага каханьня». У 2010 годзе ягоныя творы выйшлі ў супольным зборніку «Самая чароўная кветка», а ў 2012 годзе ў зборніках «Самотная зорка Вэнэра» і «Закаханы ў Сьнягурку». У 2012 годзе з удзелам Гапеева выйшлі кніга краязнаўца Алеся Зайкі «Населеныя пункты Івацэвіччыны» і кніга вершаў і эсэ мастака Анатоля Галушкі «Сьляды на пяску», якога прынялі ў СПБ у 2013 годзе. У 2013 годзе выдаў адразу 3 кнігі: раман «Праклён», зборнік прозы «Я размалюю для цябе неба» і казку «Сонечная паляна» на 70 старонак, а таксама ўзяў удзел у 2-х зборніках «Пакуль б’ецца сэрца» і «Цьвёрды арэшак».

У чэрвені 2015 году перайшоў у Саюз беларускіх пісьменьнікаў. У 2016 годзе выдаў асобнай кнігай раман «Ноч цмока» і друкаваўся ў супольных зборніках «Адзін кот і адзін год» і «Ева ў пошуках Адама». У 2016 годзе атрымаў прэмію «Залаты апостраф» часопіса «Дзеяслоў». У 2017 годзе выдаў раман «Мая мілая ведзьма», за якую ў 2018 годзе атрымаў прэмію Цёткі, узяў удзел у зборніку «Вясёлка» і атрымаў Мядовую прэмію. У 2019 годзе выдаў раман «Пазл». У 2020 годзе выпусьціў кнігу прыгодаў «Зьніч ваўкалака» і зборнік прозы «І хай ніхто ня пойдзе пакрыўджаным». У 2021 выйшла кніга аповедаў «Жэнька — каралева мышак».

## Кнігі
* «Пастка на рыцара»: Аповесць, апавяданні / Валерый Гапееў. — Мн.: Юнацтва, 2002. — 189,[2] с.: іл. — ISBN 985-05-0365-3.
* «Урокі першага кахання»: аповесці / Валерый Гапееў. — Мн.: Літаратура і Мастацтва, 2010. — 187, [2] с.: іл. — ISBN 978-985-6941-28-6.
** «Урокі першага кахання»: аповесці / Валерый Гапееў. — Мн.: Літаратура і Мастацтва, 2011. — 187, [2] с.: іл. — ISBN 978-985-6994-11-4.
* «Ведзьміна тоня»: аповесць / Валерый Гапееў. — Мн.: Мастацкая літаратура, 2012. — 293, [1] с.: іл. — ISBN 978-985-02-1388-4.
* «Праклён»: раман / Валеры Гапееў. — Мн.: Галіяфы, 2013. — 542, [3] с. — ISBN 978-985-7021-17-8.
*«Я размалюю для цябе неба»: аповесць, п'еса, апавяданні: рэальнасць, містыка, фантастыка / Валеры Гапееў. — Мн.: Мастацкая літаратура, 2013. — 220, [2] с. — ISBN 978-985-02-1377-8.
* «Сонечная паляна»: казка / Валеры Гапееў; мастак М. Міцкевіч. — Мн.: Мастацкая літаратура, 2013. — 66, [4] с.: каляр. іл. — ISBN 978-985-02-1468-3.
* «Ноч цмока»: раман / Валеры Гапееў. — Мн.: Галіяфы, 2016. — 353, [1] с. — ISBN 978-985-7140-18-3.
* «Мая мілая ведзьма»: Школьны раман / Валеры Гапееў. — Мн.: Мастацкая літаратура, 2017. — 257 с. — ISBN 978-985-02-1791-2.
* «Пазл»: раман / Валерый Гапееў. — Мн.: Галіяфы, 2019. — 330, с.: іл. — ISBN 978-985-7209-05-7.
* «Зніч ваўкалака»: прыгоды / Валерый Гапееў; —  Мн.: — Мастацкая літаратура, 2020. —222 с.— ISBN 978-985-02-2031-8
* «І хай ніхто не пойдзе пакрыўджаным або Грак і Монця Хрысцік»: чытво / Валеры Гапееў. — Мн.: Электронная кнігарня, 2020. — 236 с. —  ISBN 978-985-7210-42-8
* «Жэнька — каралева мышак: гісторыі з жыцця адной беларускай дзяўчынкі» / Валеры Гапееў; мастачка Элеанора Ляхновіч. — Мінск: Кнігазбор, 2021. — 112 с.
* «Вольнеры. Прадвесце»: фэнтэзі / Валеры Гапееў. — «Янушкевіч», 2023.

## Крыніцы

Катэгорыя:Нарадзіліся ў Рагачоўскім раёне
Катэгорыя:Выпускнікі навучальных установаў Менску
Катэгорыя:Беларускія журналісты
Катэгорыя:Беларускамоўныя пісьменьнікі
Катэгорыя:Беларускія гумарысты
Катэгорыя:Беларускія сатырыкі
Катэгорыя:Беларускія дзіцячыя літаратары
Катэгорыя:Беларускія раманісты
Катэгорыя:Беларускія драматургі
Катэгорыя:Сябры Саюзу пісьменьнікаў Беларусі
Катэгорыя:Сябры Саюзу беларускіх пісьменьнікаў
Катэгорыя:Ляўрэаты прэміі «Залаты апостраф»
Катэгорыя:Ляўрэаты прэміі Цёткі